Strauss and Sons | Volhoubare Beleggings
"I've given myself to the world. I'm not working for myself "
Strauss & Sons Inc.™
Strauss Odendaal is in 1970 in Durban, Natal, gebore. Op sesjarige ouderdom verhuis sy ouers na Pretoria waar hy in 1988 aan die Hoërskool Waterkloof matrikuleer waar hy ook hoofseun was. Hy het met 'n ontsaglike liefde vir die grond en die grootmaak van diere, grootgeword en het van kleintyd af met hoenders en voëls geboer.
Gedurende 1988 neem hy deel aan die Nasionale Jong Winsmaker van die Jaar-kompetisie en behaal hy 'n tweede plek.
Strauss kom uit 'n familie van boere wat in die Oos-Vrystaat geboer het. Hy het menige vakansies by sy oupa deurgebring en in die Vrystaat Koöperasie- en BKB-winkels en -store rondgedrentel en op die voersakke gespeel. Later het sy oupa al sy boerderybelange en meule verkoop en die droom van boer het daarmee eers vervaag.
Strauss voltooi sy lugmagopleiding in 1991. Hierna is hy na die Universiteit van Pretoria en verwerf sy B.Com-graad in 1994. Hy begin sy loopbaan in 1995 in die Oos-Vrystaat as rekenmeester vir 'n bekende nasionale meulenaarsgroep. Hier het hy vertroud geraak met die bestuur van 'n meule, die aankope van mielies vanaf die boere en die uiteindelike lewering van mieliemeel aan die gemeenskap.
Ná etlike jare is hy weg by die meulenaarsgroep en het hy 'n loopbaan in Johannesburg in die IT- en farmaseutiese bedryf begin waar hy die volgende20 jaar in verskeie direkteursposte gedien het en ook sy MBA-graad behaal. Gedurende hierdie tyd is hy getroud met die liefde van sy lewe, Lize, en twee seuns is uit die huwelik gebore – Estian-Strauss en Emje-Strauss. In hierdie 20 jaar kom hy tot die besef van die ongelooflike potensiaal van die digitale wêreld en sagteware-toepassings.
En so begin 'n nuwe droom gestalte aanneem en ontstaan … Hartskamer™.
Gedurende die Covid-pandemie en al die uitdagings wat daarmee saamgaan, neem Strauss 'n geloofsbesluit om aan 'n nalatenskap te werk wat waarde kan toevoeg vir stedelinge, vanaf die entrepreneur op die platteland tot die boer op sy trekker. Met Hartskamer wil hy 'n veilige omgewing skep waarin mense kan begeer, droom, meeleef en koop.
Strauss kry in hierdie tyd weer eens bevestiging dat hy 'n verskil kan maak toe hy hom een Saterdagmiddag voor die vleisrakke van 'n bekende supermark bevind en die astronomiese pryse vir sommige vleissnitte sien … Hieruit is Plaas-tot-Bord™ gebore.
Strauss wil aan stedelinge die geleentheid gee om direk by die boer te koop, om die boer se storie te hoor en te lees. Hy wil stedelinge 'n geleentheid gee om hoëgehalte-vleis uit die gemak van hul huis aan te koop en by hul voordeur te ontvang.
Op een van sy vele reise deur die platteland stop hy by die Karoo-padstal buite Richmond en sien die ongelooflike talent en oorspronklikheid waaroor kunstenaars en vervaardigers in hierdie afgeleë gebiede beskik. Dít terwyl daar min tot weinige afset behalwe vir die enkele besoekers aan die padstal of dorpswinkel is.
Hy besef dat hy 'n groot rol kan speel om ook die tuisprodukte en kunswerke van die platteland na die stede te bring deur 'n digitale, aanlyn platform.
Sy doel is om elkeen van die kunstenaars en vervaardigers van outentieke tuisprodukte in kontak te bring met stedelinge en mense in ander omgewings. Hy wil die gevoel skep dat elke persoon wat hierdie platform besoek, produkte van 'n Hartsmens koop … Hieruit is My Hartsmense™ gebore.
Hartskamer™, Plaas-tot-Bord™ en My Hartsmense™ word honderd persent deur Strauss & Sons Legacy Projects besit.
STRAUSS & SONS INC™ – PROJEKTE
Strauss & Sons Inc™ wil deur middel van skarefinansiering ons familieboere op hul plase help hou en nuwe boerderygeleenthede skep met sakeplanne soos byvoorbeeld Akwaponika.
Ons wil 'n maklike finansieringsplatform skep waar ons kliënte kan bystaan om, in die gemak van hul sitkamer of kantoor, in tasbare en groeiende bates te belê. Dít wil ons bereik met ons innoverende platform Farmcrowd™ – in jou huis! Jy kan jou eie miniatuurweergawe van 'n suksesvolle kommersiële stelsel bekom wat gerugsteun word deur jare lange ondervinding. Of jy nou 'n nasie, jou gemeenskap, of jou eie huishouding wil voed, ons kan aan jou 'n oplossing bied.
Ons wil voornemende beleggers die opsie gee om te belê in:
· Dragtige Koeie
· Vars Groente
· (Met tyd sal beleggingsopsies uitbrei.)
JONG & OPKOMENDE ENTREPRENEURS
Strauss & Sons Inc™ wil graag deur middel van hierdie platform aan jong en nuwe entrepreneurs 'n vastrapplek in die e-handel gee met min of geen koste. Ons wil die bemarking van en reklame vir hul produkte behartig. Ons wil ook die verkoopfunksie en logistieke aspekte namens hulle behartig.
Strauss & Sons Inc™ wil ook 'n kanaal skep om ons omgewing te bewaar. Ons wil aan elke besoeker in ons mark die geleentheid bied om iets by te dra tot ons plattelandse omgewing deur middel van ons "Skenk-'n-Boom"-projek. Hier kan ons besoekers self besluit of hulle 'n inheemse boom of 'n spekboom wil skenk om omgewingsvolhoubaarheid op ons boere se plase te verseker.
Raak betrokke by die Gaan Bos Toe-Akademie waar kinders, skoolgroepe en enige belangstellendes sekere tipiese buite-aktiwiteite en kundighede kan aanleer, soos hoe om 'n vuur te pak of boomsoorte te onderskei. Jy kan ook jou dienste aanbied om jou kennis hieroor aan ander oor te dra. Met kampvure en lanterns en met stok en hoed pak ons die veld en natuur aan en wil ons graag 'n verskil maak in diegene se lewens wie graag meer wil leer.
GEBEURTENISSE / OKKASIES
Ons reël huiskonserte en hou makieties en kuier om tafels.
Ons fasiliteer plaastroues en -funksies.
Kom loer in ons dagboek wat oraloor en wanneer gebeur / Kom lys jou okkasie in ons dagboek, maar ook …
Indien jy graag 'n nuwe opkomende kunstenaar wil ondersteun, is hierdie die plek om dop te hou.
Of, as jy selfs net 'n spesiale geleentheid wil laat reël vir 'n spesiale oomblik, ons
dek maklik 'n tafel op die strand op 'n warm somersaand …
STRAUSS & SONS INC™ INVESTMENTS
Strauss & Sons Inc™ Investments is die investerings- en beleggingsarm van Hartskamer wat die besighede befonds en die daaglikse administratiewe funksies behartig.
Strauss & Sons Inc™ doen besigheid met die volgende riglyne as maatstaf:
Ons wil graag pioniers skep en ondersteun. Ons wil aan mense met nuwe idees enprodukte blootstelling gee.